Julie Skovsby (S), 2009-12-03:
Vi Socialdemokrater er medforslagsstillere af beslutningsforslaget om bekæmpelse af organiseret kriminalitet og væbnede opgør, fordi vi mener, at der nu langt mere end tidligere er brug for en national handlingsplan på området.
Hvis vi skal bekæmpe bandekriminalitet og mindske de kriminelle markeder, er vi i fællesskab nødt til at tænke i helhedsorienterede strategier.
Derfor arbejder vi Socialdemokrater for, at et flertal i Folketinget stemmer ja til, at regeringen skal iværksætte arbejdet med en national handlingsplan, en handlingsplan, der er langsigtet, som er forebyggende, og som involverer og inddrager hele Danmark.
I sensommeren var Retsudvalget i Los Angeles i USA for at lære og høre om de amerikanske erfaringer med bekæmpelse af bandekriminalitet.
Gang på gang hørte vi budskabet fra de amerikanske myndigheder: Arbejd sammen og tal sammen.
De amerikanere, vi talte med, var nået til den erkendelse, at de havde undervurderet effekten af en sammenhængende strategi, ligesom de kunne fortælle om systemer, der ikke formåede at samarbejde, og en masse små projekter, der måske virkede på ét område, men hvor det på et andet område var tvivlsomt, om projekterne bidrog til det overordnede formål om at bekæmpe bandekriminaliteten.
Der er heldigvis langt til de amerikanske gader, hvor bandekriminaliteten ødelægger samfundet, hvor 8-årige børn sættes i fængsel, og hvor »three strikes and you are out«-politikken skaber overfyldte fængsler.
Men det betyder ikke, at vi i Danmark ikke kan tage ved lære af de dyrt betalte amerikanske erfaringer.
Hvis vi skal bekæmpe den organiserede kriminalitet, bliver vi nødt til at samle alle gode kræfter: Politiet, sociale myndigheder, Det Kriminalpræventive Råd, repræsentanter for kommunerne, repræsentanter for sociale organisationer, arbejdsmarkedets parter og repræsentanter for erhvervsorganisationer.
I Los Angeles har vi set, hvad der sker med et samfund, når hårde straffe står alene, og når børn sættes i fængsel.
Vi Socialdemokrater vil i stedet en anden vej for Danmark: Vi vil skabe en mere helhedsorienteret indsats på tværs af de sociale myndigheder og politiet og lave flere 1:1-indsatser over for kriminalitetstruede børn og unge.
Grænsekontrollen skal opprioriteres for at stoppe tilgangen af våben og stoffer fra udlandet, ligesom en årlig frit lejde-aktion skal sikre, at så mange våben som muligt kommer væk fra gaden.
Vi kommer heller ikke uden om, at det, hvis den organiserede kriminalitet skal bekæmpes, er altafgørende at mindske det kriminelle marked og dermed effektivt begrænse efterspørgslen.
En stor del af kriminaliteten udøves af mennesker, der allerede som børn og unge var i det sociale systems søgelys.
Der er derfor god grund til at sætte langt hurtigere og mere effektivt ind med forebyggende initiativer, når børn er i farezonen.
En vigtig del af det beslutningsforslag, som vi lige nu behandler i Folketinget, handler om at sige ja til, at der afsættes flere midler til forskning i, hvordan vi forhindrer, at børn og unge ender i kriminalitet.
Den negative sociale arv skal brydes, og det kræver forskning.
Men allervigtigst er det, at den ene hånd ved, hvad den anden hånd laver, og i det her arbejde med at bekæmpe den organiserede kriminalitet arbejder rigtig mange hænder på samme tid.
Derfor: Lad os få dem til at arbejde sammen, og lad os få en national handlingsplan.